Mette Reissmann (S), 2025-06-04:
Tak for ordet.
Branden på »Scandinavian Star« den 7. april 1990 var en fuldstændig ufattelig tragedie, som for altid vil sætte sig dybe spor i mange menneskers liv.
Også i nyere dansk historie er det helt klart noget, som er virkelig sort at tænke tilbage på.
Og for dem, som overlevede den skæbnesvangre nat, er der fortsat traumer og uklarhed, som aldrig vil forsvinde.
Der er et stort behov for at få svar på de mange spørgsmål, og derfor er der også igennem tre årtier blevet fremlagt rapporter og undersøgelser.
Rapporten fra 2022, som blev bestilt af Erhvervsministeriet, samt »Scandinavian Star«-taskforcens redegørelse fra september 2024 er de to, der spørges til i dag.
Det er fuldt forståeligt, at både de overlevende og de efterladte søger svar og mening med det passerede.
Der har siden mordbranden været skrevet bøger, lavet tv-dokumentarer og afholdt flere forespørgsler og høringer i Folketinget, og i 1993 forholdt domstolene sig netop til ansvaret i sagen.
Dengang blev tre personer dømt for overtrædelser af loven om skibes sikkerhed.
Som erhvervsministeren tidligere redegjorde for, iværksatte regeringen også en ekstern juridisk undersøgelse i 2020, som netop skulle kaste lys over Søfartsstyrelsens rolle i forbindelse med branden på »Scandinavian Star«.
Rapporten udkom i 2022, og her lød det, at Søfartsstyrelsen – efter de daværende regler, kombineret med krav om forsvarlig forvaltning – skulle have foretaget en havnestatskontrol af Scandinavian Star inden første afgang med passagerer.
I september 2024 blev redegørelsen for Scandinavian Star-taskforcen offentliggjort.
Denne var nedsat af den daværende justitsminister for at se på reder-, ejer- og forsikringsforhold vedrørende »Scandinavian Star«.
Senere blev taskforcens kommissorium udvidet, så den også omfattede spørgsmål om Søfartsstyrelsens rolle i forbindelse med ulykken.
I 2024 konkluderede taskforcen, at såfremt der var blevet udført havnestatskontrol i »Scandinavian Star« inden første afgang med passagerer, kunne passagererne ombord sandsynligvis have haft bedre overlevelseschancer.
Det er jo en konklusion, der påvirker dem, der læser den, og det påvirker i øvrigt også i høj grad dem, som sidder tilbage med et stort savn.
Jeg er også glad for at høre, at Erhvervsministeriet inviterer alle Folketingets partier til en opfølgende drøftelse heraf.
Men når vi i dag skal forholde os til, hvad regeringen kan oplyse om myndighedernes ansvar, så skal vi altså også huske på, at der i øjeblikket verserer to retssager mod Søfartsstyrelsen ved domstolene.
Derfor har jeg en vedtagelsestekst med på vegne af Socialdemokratiet, Venstre, Moderaterne, Det Konservative Folkeparti og Radikale Venstre, som lyder: Forslag til vedtagelse
»Branden på »Scandinavian Star« var en tragisk hændelse.
Det er forfærdeligt, at den mordbrand, der fandt sted, aldrig er blevet opklaret.
Folketinget mener, at ofrene, de overlevende og de efterladte fortjener, at der bliver gjort alt, hvad der er muligt, for at få en afslutning.
Folketinget noterer sig konklusionerne i de to uafhængige undersøgelser fra henholdsvis 2022 og 2024, og regeringen vil invitere Folketingets partier til en opfølgende drøftelse heraf og af den kritik, der indgår heri.
Folketinget noterer sig desuden, at der i øjeblikket verserer to retssager ved domstolene, og i det lys vurderes det rigtigst at afvente resultaterne heraf.
Tak for ordet.